Gældsstyrelsens medarbejdere i Thisted skal over den kommende tid have nye kolleger. Gældsstyrelsen er en af byens større arbejdspladser, og derfor skal der løbende ansættes nye kræfter til styrelsen, der holder til på Thisted Kystvej. Den kommende tid gennemfører styrelsen en større rekrutteringsrunde, hvor omkring 30 nye medarbejdere skal findes. Når styrelsen kommer i mål med ansættelserne, vil der være omkring 200 ansatte hos afdelingen i Thisted. - Vi løser en vigtig samfundsopgave, som bidrager til at finansiere vores velfærdssamfund, og derfor er det selvfølgelig vigtigt, at vi finder nogle gode folk til opgaven. Vi har hidtil oplevet god interesse for at arbejde hos Gældsstyrelsen, så jeg tror på, at vi igen kan lykkes med at tiltrække nogle gode kandidater med høj faglighed og evnen til at møde borgerne i øjenhøjde, siger underdirektør i Gældsstyrelsen, Maibrit Brandt Gældsstyrelsen leder efter medarbejdere med forskellig baggrund. Det kan være finansøkonomer, jurister, kontoruddannede, professionsbachelorer i SKAT eller folk med en anden relevant uddannelse. De nye medarbejdere skal blandt andet være med til at sikre kvaliteten af gældsposter, mens andre skal tage imod borgerhenvendelser.

Referat:
Gældsstyrelsen leder efter nye folk med forskellig baggrund til forskellige opgaver.